สหรัฐถอดบัญชีดำ “ไมโครซอฟท์” ขายสินค้าให้ “หัวเว่ย” จับตาผ่อนปรนผู้ผลิตชิปส่งออกเพิ่ม
สหรัฐถอดบัญชีดำ "ไมโครซอฟท์" ขายสินค้าให้ "หัวเว่ย" จับตาผ่อนปรนผู้ผลิตชิปส่งออกเพิ่ม
สหรัฐถอดบัญชีดำ "ไมโครซอฟท์" ขายสินค้าให้ "หัวเว่ย" จับตาผ่อนปรนผู้ผลิตชิปส่งออกเพิ่ม
22 พ.ย. 2562

ผู้สื่อข่าวรายงานว่า สื่อต่างประเทศรายงานโดยอ้างการเปิดเผยข้อมูลของสำนักข่าวรอยเตอร์ว่า บริษัท ไมโครซอฟท์ คอร์ป ได้รับการยกเว้นจากบัญชีดำของสหรัฐ และสามารถเริ่มขายซอฟต์แวร์สำหรับกลุ่มตลาดแมส (mass-market) ให้กับบริษัท หัวเว่ย เทคโนโลยี่ ยักษ์ใหญ่ด้านโทรคมนาคมของจีนได้แล้ว ด้านไมโครซอฟท์ได้ออกมายืนยันในเวลาต่อมาว่า บริษัทได้รับการอนุมัติให้ขายสินค้าดังกล่าวให้กับหัวเว่ย
โดย กระทรวงพาณิชย์สหรัฐเปิดเผยเมื่อวันที่ 20 พ.ย. ที่ผ่านมาว่า ทางกระทรวงได้เริ่มอนุมัติคำร้องของบริษัทในสหรัฐเกือบ 300 แห่ง เพื่อส่งออกผลิตภัณฑ์ที่ไม่ก่อให้เกิดความเสี่ยงด้านความมั่นคงของประเทศให้กับหัวเว่ย แม้ว่าไม่มีการระบุชื่อบริษัทที่เฉพาะเจาะจง
ทั้งนี้ รายงานของรอยเตอร์ระบุว่า บริษัทผู้ผลิตชิปรายใหญ่หลายรายของสหรัฐ อาทิ อินเทล คอร์ป, ควอลคอมม์ อิงค์ และไมครอน เทคโนโลยี อิงค์ ได้ยื่นขอยกเว้นด้วยเช่นกัน โดยหวังที่จะกลับมาทำข้อตกลงทางธุรกิจกับหัวเว่ยอีกครั้ง
ขณะที่ รอยเตอร์รายงานด้วยว่า หัวเว่ยกำลังรอการจากอนุมัติจากกูเกิลซึ่งเป็นบริษัทในเครือของอัลฟาเบท เพื่อให้หัวเว่ยสามารถเข้าใช้ Play Store เพื่อติดตั้งแอปต่างๆได้ แต่ทางกูเกิลยังไม่ได้ออกมาแสดงความเห็นใดๆในขณะนี้
 
 